title: A Tanács (KKBP) 2018/1930 határozata (2018. december 10.) az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról

text:
                  10.12.2018

                  HU

                  Az Európai Unió Hivatalos Lapja

                  LI 313/5

         A TANÁCS (KKBP) 2018/1930 HATÁROZATA
         (2018. december 10.)
         az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2014. március 17-én elfogadta a 2014/145/KKBP határozatot (1).

                     (2)

                     A Tanács úgy véli, hogy az úgynevezett „Donyecki Népköztársaságban” és „Luganszki Népköztársaságban”2018. november 11-én tartott úgynevezett „választások” megrendezését követően kilenc személyt fel kell venni a korlátozó intézkedések hatálya alá tartozó személyeknek, szervezeteknek és szerveknek a 2014/145/KKBP határozat mellékletében foglalt jegyzékébe.

                     (3)

                     A 2014/145/KKBP határozat mellékletét ennek megfelelően módosítani kell,

               ELFOGADTA EZT A HATÁROZATOT:

            1. cikk
            Az e határozat mellékletében felsorolt személyek felvételre kerülnek a 2014/145/KKBP határozat mellékletében foglalt jegyzékbe.

            2. cikk

               Ez a rendelet az Európai Unió Hivatalos Lapjában való kihirdetésének napján lép hatályba.

            Kelt Brüsszelben, 2018. december 10-én.

                  a Tanács részéről

                  az elnök

               F. MOGHERINI

            (1)  A Tanács 2014/145/KKBP határozata (2014. március 17.) az Ukrajna területi integritását, szuverenitását és függetlenségét aláásó vagy fenyegető intézkedések miatt korlátozó intézkedésekről (HL L 78., 2014.3.17., 16. o.).

            MELLÉKLET
            A korlátozó intézkedések hatálya alá tartozó személyeknek a 2014/145/KKBP határozat mellékletében foglalt jegyzéke a következő személyekkel egészül ki:

                           Név

                           Azonosító adatok

                           Indokolás

                           A jegyzékbe vétel dátuma

                           „167.

                           Olga Valerievna POZDNYAKOVA/Olga Valeryevna POZDNYAKOVA
                           (Ольга Валерьевна ПОЗДНЯКОВА)
                           Olga Valeriyivna POZDNYAKOVA
                           (Ольга Валеріївна Позднякова)

                           Születési idő: 1982.3.30.
                           Születési hely: Sahti, Rosztovi terület, Szovjetunió

                           Az úgynevezett »Donyecki Népköztársaság«»Központi Választási Bizottságának«»elnöke«. E minőségében részt vett az úgynevezett »Donyecki Népköztársaságban«2018. november 11-én tartott úgynevezett »választások« megszervezésében, ezzel aktívan támogatott és végrehajtott olyan tevékenységeket és politikákat, amelyek aláássák Ukrajna területi integritását, szuverenitását és függetlenségét, és hozzájárult Ukrajna további destabilizálásához.

                           2018.12.10.

                           168.

                           Elena Valerievna KRAVCHENKO/Elena Valeryevna KRAVCHENKO
                           (Елена Валериевна КРАВЧЕНКО)
                           Olena Valeriyivna KRAVCHENKO
                           (Олена Валеріївна Кравченко)

                           Születési idő: 1983.2.22.
                           Születési hely: Szverdlovszk (Jekatyerinburg), Szovjetunió

                           Az úgynevezett »Luganszki Népköztársaság«»Központi Választási Bizottságának«»elnöke«. E minőségében részt vett az úgynevezett »Luganszki Népköztársaságban«2018. november 11-én tartott úgynevezett »választások« megszervezésében, ezzel aktívan támogatott olyan tevékenységeket és végrehajtott olyan politikákat, amelyek aláássák Ukrajna területi integritását, szuverenitását és függetlenségét, és hozzájárult Ukrajna további destabilizálásához.

                           2018.12.10.

                           169.

                           Leonid Ivanovich PASECHNIK
                           (Леонид Иванович ПАСЕЧНИК)
                           Leonid Ivanovych PASICHNYK
                           (Леонід Іванович ПАСІЧНИК)

                           Születési idő: 1970.3.15.
                           Születési hely: Vorosilovgrád – Luhanszk, Vorosilovgrádi terület, Ukrán SZSZK

                           Az úgynevezett »Luganszki Népköztársaság«»megválasztott vezetője«. Azzal, hogy elvállalta e tisztséget és e minőségben eljár, aktívan támogatott és végrehajtott olyan tevékenységeket és politikákat, amelyek aláássák Ukrajna területi integritását, szuverenitását és függetlenségét, és hozzájárult Ukrajna további destabilizálásához.

                           2018.12.10.

                           170.

                           Vladimir Anatolievich BIDYOVKA/Vladimir Anatolievich BIDEVKA
                           (Владимир Анатольевич БИДЁВКА)
                           Volodymyr Anatoliyovych BIDIOVKA
                           (Володимир Анатолійович БІДЬОВКА)

                           Születési idő: 1981.3.7.
                           Születési hely: Makijivka – Donecki terület

                           Az úgynevezett »Donyecki Népköztársaság« úgynevezett »Népi Tanácsának«»elnöke«. Azzal, hogy elvállalta e tisztséget és e minőségben eljár, aktívan támogatott és végrehajtott olyan tevékenységeket és politikákat, amelyek aláássák Ukrajna területi integritását, szuverenitását és függetlenségét, és hozzájárult Ukrajna további destabilizálásához.

                           2018.12.10.

                           171.

                           Denis Nikolaevich MIROSHNICHENKO
                           (Денис Николаевич МИРОШНИЧЕНКО)

                           Születési idő: 1987.12.8.
                           Születési hely: Luhanszk

                           Az úgynevezett »Luganszki Népköztársaság« úgynevezett »Népi Tanácsának«»elnöke«. Azzal, hogy elvállalta e tisztséget és e minőségben eljár, aktívan támogatott és végrehajtott olyan tevékenységeket és politikákat, amelyek aláássák Ukrajna területi integritását, szuverenitását és függetlenségét, és hozzájárult Ukrajna további destabilizálásához.

                           2018.12.10.

                           172.

                           Aleksey Alekseevich NAYDENKO
                           (Алексей Алексеевич Найденко)
                           Oleksii Oleksiyovych NAYDENKO
                           (Олексій Олексійович Найденко)

                           Születési idő: 1980.6.2.
                           Születési hely: Doneck

                           Az úgynevezett »Donyecki Népköztársaság«»Központi Választási Bizottságának«»elnökhelyettese«. E minőségében részt vett az úgynevezett »Donyecki Népköztársaságban«2018. november 11-én tartott úgynevezett »választások« megszervezésében, ezzel aktívan támogatott és végrehajtott olyan politikákat, amelyek aláássák Ukrajna területi integritását, szuverenitását és függetlenségét és hozzájárult Ukrajna további destabilizálásához.

                           2018.12.10.

                           173.

                           Vladimir Yurievich VYSOTSKIY
                           (Владимир Юрьевич Высоцкий)
                           Volodymyr Yuriyovych VYSOTSKYI
                           (Володимир Юрійович Висоцький)

                           Születési idő: 1985.4.7.
                           Születési hely: Krími Autonóm Köztársaság

                           Az úgynevezett »Donyecki Népköztársaság«»Központi Választási Bizottságának«»titkára«. E minőségében részt vett az úgynevezett »Donyecki Népköztársaságban«2018. november 11-én tartott úgynevezett »választások« megszervezésében, ezzel aktívan támogatott és végrehajtott olyan politikákat, amelyek aláássák Ukrajna területi integritását, szuverenitását és függetlenségét és hozzájárult Ukrajna további destabilizálásához.

                           2018.12.10.

                           174.

                           Maksim Aleksandrovich SVIDCHENKO
                           (Максим Александрович Свидченко)
                           Maksym Oleksandrovych SVIDCHENKO
                           Максим Олександрович Свідченко

                           Születési idő: 1978.4.6.

                           Az úgynevezett »Luganszki Népköztársaság«»Központi Választási Bizottságának«»elnökhelyettese«. E minőségében részt vett az úgynevezett »Luganszki Népköztársaságban«2018. november 11-én tartott úgynevezett »választások« megszervezésében, ezzel aktívan támogatott és végrehajtott olyan politikákat, amelyek aláássák Ukrajna területi integritását, szuverenitását és függetlenségét és hozzájárult Ukrajna további destabilizálásához.

                           2018.12.10.

                           175.

                           Ekaterina Vasilyevna TERESHCHENKO/Ekaterina Vasilievna TERESHCHENKO
                           (Екатерина Васильевна Терещенко)
                           Kateryna Vasylivna TERESHCHENKO
                           (Катерина Василівна Терещенко)

                           Születési idő: 1986.5.31.

                           Az úgynevezett »Luganszki Népköztársaság«»Központi Választási Bizottságának«»titkára«. E minőségében részt vett az úgynevezett »Luganszki Népköztársaságban«2018. november 11-én tartott úgynevezett »választások« megszervezésében, ezzel aktívan támogatott és végrehajtott olyan politikákat, amelyek aláássák Ukrajna területi integritását, szuverenitását és függetlenségét és hozzájárult Ukrajna további destabilizálásához.

                           2018.12.10.”


title: A Tanács (EU) 2019/53 határozata (2018. december 20.) a Rotterdami Egyezmény részes feleinek konferenciáján a megfelelőségi eljárások tekintetében az Európai Unió nevében képviselendő álláspontról

text:
                  14.1.2019

                  HU

                  Az Európai Unió Hivatalos Lapja

                  L 10/64

         A TANÁCS (EU) 2019/53 HATÁROZATA
         (2018. december 20.)
         a Rotterdami Egyezmény részes feleinek konferenciáján a megfelelőségi eljárások tekintetében az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére és 207. cikke (3) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:

                     (1)

                     A nemzetközi kereskedelemben forgalmazott egyes veszélyes vegyi anyagok és peszticidek előzetes tájékoztatáson alapuló jóváhagyási eljárásáról szóló Rotterdami Egyezményt (a továbbiakban: egyezmény) az Unió nevében a 2006/730/EK tanácsi határozattal (1) kötötték meg, és 2004. február 24-én lépett hatályba.

                     (2)

                     Az egyezmény 22. cikke értelmében a részes felek konferenciája az egyezményt „eljárási, tudományos, technikai vagy igazgatási kérdésekkel” foglalkozó új mellékletekkel egészítheti ki.

                     (3)

                     A részes felek konferenciájának 2019. április 29. és május 10. között megtartandó kilencedik rendes ülésén a felek megvitatják egy, az egyezmény 17. cikkében előírt, a meg nem felelés megállapítására szolgáló mechanizmus bevezetéséről szóló új eljárási melléklet elfogadását.

                     (4)

                     mivel az új eljárási melléklet kötelező érvényű lesz az Unióra nézve, helyénvaló meghatározni az Unió által a részes felek konferenciáján képviselendő álláspontot.

                     (5)

                     Az Unió megerősíti, hogy alapvető fontosságú a többoldalú környezetvédelmi megállapodások és előírások jobb végrehajtását világszinten előmozdítani és az iránt kötelezettséget vállalni.

                     (6)

                     mivel az egyezmény egyszerre tartozik uniós és tagállami hatáskörbe, a Bizottságnak és a tagállamoknak szorosan együtt kell működniük az egyezmény függelékein a megfelelés megállapítására szolgáló mechanizmus elfogadása kapcsán azért, hogy az Unió nemzetközi képviselete egységes legyen.

               ELFOGADTA EZT A HATÁROZATOT:

            1. cikk
            A Rotterdami Egyezmény részes feleinek soron következő konferenciáján az Unió nevében képviselendő álláspont az, hogy támogatni kell a megfelelés megállapításáról szóló jogi aktus e határozathoz csatolt tervezetét.
            Az Unió képviselői a részes felek konferenciájának fejleményei fényében a Tanács keretében való további határozathozatal nélkül, a tagállamokkal a helyszíni koordinációs megbeszélések keretében folytatott konzultáció alapján jóváhagyhatják a megfelelés megállapításáról szóló jogi aktus e határozathoz csatolt tervezetén végrehajtani javasolt kisebb változtatásokat.

            2. cikk
            Ez a határozat az elfogadásának napján lép hatályba.

            3. cikk
            Ezt a határozatot az Európai Unió Hivatalos Lapjában ki kell hirdetni.

            Kelt Brüsszelben, 2018. december 20-án.

                  a Tanács részéről

                  az elnök

               E. KÖSTINGER

            (1)  A Tanács 2006/730/EK (2006. szeptember 25.) a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezménynek az Európai Közösség részéről történő megkötéséről (HL L 299., 2006.10.28., 23. o.).

            MELLÉKLET

               RC-9/[] határozattervezet: A Rotterdami Egyezménynek való megfelelésre vonatkozó eljárások és mechanizmusok

               Előterjesztő: …

               Úgy határoz, hogy elfogadja az egyezmény VII. mellékletét, amely az e határozat mellékletében foglaltaknak megfelelően meghatározza a Rotterdami Egyezménynek való megfelelésre vonatkozó eljárásokat és mechanizmusokat.

               Függelék

                  VII. melléklet: A Rotterdami Egyezménynek való megfelelésre vonatkozó eljárások és mechanizmusok

                           (1)

                           Létrejön a megfelelési bizottság (a továbbiakban: bizottság).

                     Tagok

                           (2)

                           A bizottság 15 tagból áll. A tagokat a részes felek jelölik ki és a részes felek konferenciája választja meg az Egyesült Nemzetek öt regionális csoportja méltányos földrajzi képviseletének biztosításával.

                           (3)

                           A tagoknak szakértelemmel és szakképesítéssel kell rendelkezniük az egyezmény hatálya alá tartozó területen. Tevékenységüket objektív módon és az egyezmény érdekeit szolgálva kell végezniük.

                     A tagok megválasztása

                           (4)

                           Az e melléklet hatálybalépését követő első ülésén a részes felek konferenciája egy megbízatási időszakra nyolc tagot, két megbízatási időszakra pedig hét tagot választ a bizottságba. A részes felek konferenciája ezt követően minden rendes ülésén két teljes megbízatási időszakra új tagokat választ azon tagok helyére, akiknek hivatali ideje lejárt vagy hamarosan lejár. A tagok legfeljebb két egymást követő megbízatási időszakra választhatók meg. E melléklet alkalmazásában a „megbízatási időszak” kifejezés a részes felek konferenciája rendes ülésének végétől a részes felek konferenciája következő rendes ülésének végéig tartó időszakot jelöli.

                           (5)

                           Ha a bizottság valamely tagja lemond, vagy más okból képtelen hivatali idejét kitölteni vagy feladatait ellátni, a szóban forgó tagot kinevező fél a hivatali idő hátralévő részére póttagot jelöl ki.

                     Tisztségek

                           (6)

                           A bizottság maga választja meg elnökét. A bizottság a részes felek konferenciája eljárási szabályzatának 30. szabálya szerint, rotációs alapon megválaszt egy alelnököt és egy előadót.

                     Ülések

                           (7)

                           A bizottság szükség esetén és lehetőség szerint a részes felek konferenciájának vagy az egyezmény más szerveinek üléseihez kapcsolódva tartja üléseit.

                           (8)

                           Az alábbi 9. pontra is figyelemmel a bizottság ülései a bizottság eltérő döntésének hiányában nyitva állnak a felek és a nyilvánosság előtt.
                           Amennyiben a bizottság a 12. vagy 13. pont szerinti beadványokkal foglalkozik, a bizottság ülései nyitva állnak a felek előtt, nem állnak nyitva azonban a nyilvánosság előtt, kivéve, ha az a fél, amelynek a megfelelését kétségbe vonták, másképp dönt.
                           Azok a felek vagy megfigyelők, akik előtt az ülés nyitva áll, nem jogosultak részt venni az ülésen, kivéve, ha a bizottság és az a fél, amelynek a megfelelését kétségbe vonták, másként dönt.

                           (9)

                           Amennyiben beadványt nyújtanak be valamely fél esetleges meg nem felelésére vonatkozóan, a szóban forgó felet meg kell hívni a bizottságon belül a beadványról folytatott vitára. A szóban forgó felek azonban nem vehetnek részt a bizottság ajánlásának vagy következtetéseinek kidolgozásában és elfogadásában.

                           (10)

                           A bizottság minden erőfeszítést megtesz annak érdekében, hogy konszenzussal állapodjon meg valamennyi érdemi kérdésben. Amennyiben ez nem lehetséges, a jelentésbe bele kell foglalni a bizottság valamennyi tagjának véleményét. Ha a konszenzus elérésére irányuló minden lehetséges erőfeszítés ellenére sem sikerül megállapodni, végső megoldásként a határozatot a jelen lévő és szavazó tagok négyötödös többségével vagy nyolc tag szavazatával kell meghozni, attól függően, hogy melyik a nagyobb szám. A határozatképességhez a bizottság tíz tagjának szavazata szükséges.

                           (11)

                           A bizottság minden tagja a bizottság által vizsgált valamennyi kérdés kapcsán kerüli a közvetlen vagy közvetett összeférhetetlenséget. Ha egy tag közvetlen vagy közvetett összeférhetetlenséggel szembesül, vagy olyan fél állampolgára, amelynek a megfelelését kétségbe vonták, a szóban forgó tag a kérdés megvitatása előtt a bizottság tudomására hozza a problémát. Az érintett tag nem vehet részt a bizottság e kérdéssel kapcsolatos ajánlásának kidolgozásában és elfogadásában.

                           (12)

                           Beadványt az a) és b) pont szerint a következők nyújthatnak be írásban a titkárságon keresztül:

                                       a)

                                       az a fél, amelyik úgy véli, hogy minden erőfeszítése ellenére nem képes vagy nem lesz képes megfelelni az egyezmény szerinti bizonyos kötelezettségeknek. Az ilyen beadványnak részletesen meg kell határoznia az érintett kötelezettségeket, valamint tartalmaznia kell annak értékelését, hogy a szóban forgó fél miért nem képes e kötelezettségek teljesítésére. Amennyiben rendelkezésre állnak, meg lehet adni alátámasztó információkat vagy az alátámasztó információk elérhetőségét. A beadvány tartalmazhat olyan megoldási javaslatokat, amelyek a fél megítélése szerint leginkább megfelelhetnek saját konkrét szükségleteinek.

                                       b)

                                       az a fél, amelyet közvetlenül érint vagy valószínűleg közvetlenül fog érinteni az, hogy egy másik fél vélhetően nem tesz eleget az egyezményben foglalt kötelezettségeknek. Annak a félnek, amelyik e pont alapján beadványt kíván benyújtani, a beadvány benyújtása előtt konzultálnia kell azzal a féllel, amelynek megfelelősége vita tárgyát képezi. A beadványnak részletesen meg kell határoznia az érintett kötelezettségeket, valamint tartalmaznia kell a beadványt alátámasztó információkat, ideértve azt is, hogy a benyújtó felet hogyan érinti vagy érintheti a másik fél meg nem felelése.

                           (13)

                           A felek által az egyezmény 4. cikkének (1) bekezdése, 5. cikkének (1) és (2) bekezdése és 10. cikke szerinti kötelezettségeik teljesítése során esetlegesen tapasztalt nehézségek értékelése céljából a bizottság – miután a titkárságtól megkapta a szóban forgó felek által az említett rendelkezések alapján rendelkezésre bocsátott információkat – írásban értesíti az érintett felet a problémás kérdésről. Ha az ügyet az érintett féllel a titkárságon keresztül történő konzultáció útján 90 napon belül nem sikerül rendezni, és a bizottság az ügyet tovább tárgyalja, azt a 16–24. ponttal összhangban teszi.

                           (14)

                           A titkárság a fenti 12. a) pont alapján benyújtott beadványokat a kézhezvételüktől számított két héten belül továbbítja a bizottság tagjainak a bizottság következő ülésén történő megvitatás céljából.

                           (15)

                           A titkárság a 12. b) pont alapján, illetve a 13. ponttal összefüggésben benyújtott beadványok kézhezvételétől számított két héten belül megküldi a beadvány másolatát annak a félnek, amelynek esetében kétségbe vonták az egyezménynek való megfelelést, valamint a bizottság tagjainak a bizottság következő ülésén történő megvitatás céljából.

                           (16)

                           Azok a felek, amelyeknek a megfelelését kétségbe vonták, az e határozatban leírt eljárás bármely szakaszában reagálhatnak és észrevételeket tehetnek.

                           (17)

                           A fenti 16. pont sérelme nélkül, amennyiben egy olyan fél, amelynek a megfelelését kétségbe vonták, egy beadványra reagálva kiegészítő információkat nyújt be, e kiegészítő információkat a beadvány érintett fél általi kézhezvételétől számított három hónapon belül továbbítani kell a titkárságnak, kivéve, ha az adott ügy körülményei hosszabb időtartamot indokolnak. A szóban forgó információkat a bizottság következő ülésén történő megvitatás céljából haladéktalanul meg kell küldeni a bizottság tagjainak. Amennyiben a beadvány benyújtására a fenti 12. b) pont alapján kerül sor, a titkárság a szóban forgó információkat a beadványt benyújtó félnek is megküldi.

                           (18)

                           A bizottság dönthet úgy, hogy nem foglalkozik az olyan beadványokkal, amelyek véleménye szerint:

                                       a)

                                       csekély jelentőségűek;

                                       b)

                                       nyilvánvalóan megalapozatlanok.

                     Támogatásnyújtás

                           (19)

                           A bizottság a fenti 12. pontnak megfelelően vagy a fenti 13. ponttal összefüggésben hozzá benyújtott minden beadványt megvizsgál, hogy megállapítsa a problémás kérdéssel kapcsolatos tényeket és annak alapvető okait, valamint hogy – az egyezmény 16. cikkének figyelembevételével – elősegítse annak megoldását. E célból a bizottság az alábbiakkal szolgálhat a felek számára:

                                       a)

                                       tanácsadás;

                                       b)

                                       nem kötelező erejű ajánlások;

                                       c)

                                       bármely olyan további információ, amely az adott felet segíti a megfelelési terv, ezen belül az ütemezés és a célok kialakításában.

                     A megfelelési problémák kezelését célzó lehetséges intézkedések

                           (20)

                           Amennyiben a fenti 19. pontban meghatározott támogató eljárás lefolytatását követően és figyelembe véve a megfelelési nehézségek okát, típusát, mértékét és gyakoriságát – ideértve azon felek pénzügyi és technikai kapacitásait is, amelyeknek a megfelelését kétségbe vonták – a bizottság úgy véli, hogy az adott fél megfelelési problémáinak megoldására további intézkedéseket kell javasolni, javasolhatja a részes felek konferenciájának – figyelemmel annak az egyezmény 18. cikke (5) bekezdésének c) pontja szerinti jogosítványaira –, hogy a megfelelés elérése érdekében vegye fontolóra a nemzetközi joggal összhangban meghozandó alábbi intézkedéseket:

                                       a)

                                       az egyezmény keretében további támogatás az érintett fél számára, ideértve adott esetben a pénzügyi forrásokhoz való hozzáférés, a technikai segítségnyújtás és a kapacitásépítés elősegítését is;

                                       b)

                                       a jövőbeli megfelelésre vonatkozó tanácsadás azzal a céllal, hogy segítse a feleket az egyezmény rendelkezéseinek végrehajtásában és előmozdítása a felek közötti együttműködést;

                                       c)

                                       az érintett fél felkérése arra, hogy számoljon be az általa tett erőfeszítésekről;

                                       d)

                                       nyilatkozat kibocsátása az esetleges jövőbeli meg nem feleléssel kapcsolatos aggályokról;

                                       e)

                                       nyilatkozat kibocsátása a jelenlegi meg nem feleléssel kapcsolatos aggályokról;

                                       f)

                                       a főtitkár felkérése arra, hogy hozza nyilvánosságra a meg nem felelés eseteit;

                                       g)

                                       ajánlás arra vonatkozóan, hogy a meg nem felelő fél a helyzet rendezése érdekében keressen megoldást a meg nem felelésre.

                     Információkezelés

                           (21)

                                          (1)

                                          A bizottság a következő forrásokból kaphat releváns információkat a titkárságon keresztül:

                                                      a)

                                                      a felek;

                                                      b)

                                                      az általa szükségesnek és megfelelőnek ítélt releváns források az érintett fél előzetes hozzájárulásával, illetőleg a részes felek konferenciájának utasítása alapján;

                                                      c)

                                                      az egyezmény szerinti információcsere-mechanizmus és az érintett kormányközi szervezetek. A bizottság a szóban forgó információkat az érintett fél rendelkezésére bocsátja, és felkéri arra, hogy ismertesse azokkal kapcsolatos észrevételeit.

                                          (2)

                                          A bizottság – adott esetben jelentés formájában – a titkárságtól is kérhet információt a bizottságnál vizsgálat tárgyát képező kérdésekkel kapcsolatban.

                           (22)

                           Az általános megfeleléssel kapcsolatos rendszerszintű kérdések 25. pont szerinti vizsgálata céljából a bizottság:

                                       a)

                                       kérhet információt valamennyi féltől;

                                       b)

                                       a részes felek konferenciájának vonatkozó útmutatásával összhangban bármely megbízható forrásból és külső szakértőtől kérhet releváns információkat; valamint

                                       c)

                                       konzultálhat a titkársággal, és felhasználhatja annak tapasztalatait és tudásbázisát.

                           (23)

                           Az egyezmény 14. cikkére is figyelemmel a bizottság, a felek és a bizottság tanácskozásain részt vevő személyek gondoskodnak a bizalmasan kapott információk bizalmas jellegének megőrzéséről.

                     Nyomon követés

                           (24)

                           A megfelelési bizottságnak figyelemmel kell kísérnie a fenti 19. vagy 20. pont alapján hozott intézkedések eredményeit.

                     Az általános megfeleléssel kapcsolatos kérdések

                           (25)

                           A megfelelési bizottság az általános megfeleléssel kapcsolatban valamennyi fél számára releváns rendszerszintű kérdéseket is megvizsgálhat, amennyiben:

                                       a)

                                       arra a részes felek konferenciájától felkérést kap;

                                       b)

                                       a bizottság – a titkárság által az egyezmény szerinti feladatainak teljesítése során a felektől szerzett és a bizottság elé terjesztett információk alapján – úgy dönt, hogy egy általános meg nem feleléssel kapcsolatos kérdés vizsgálatára van szükség, és arról jelentést kell készíteni a részes felek konferenciája számára.

                     A részes felek konferenciájának szóló jelentések

                           (26)

                           A bizottság a részes felek konferenciájának minden rendes üléséhez jelentést nyújt be, amely magában foglalja a következőket:

                                       a)

                                       a bizottság által elvégzett munka;

                                       b)

                                       a bizottság következtetései vagy ajánlásai;

                                       c)

                                       a bizottság jövőbeli munkaprogramja – beleértve a munkaprogram teljesítéséhez szükségesnek ítélt ülések ütemtervét – a részes felek konferenciáján történő megvitatása és jóváhagyása céljából.

                     Egyéb kisegítő testületek

                           (27)

                           Amennyiben a bizottság tevékenységei bizonyos kérdések tekintetében átfedik a Rotterdami Egyezmény egy másik szervének feladatait, a részes felek konferenciája utasíthatja a bizottságot, hogy konzultáljon a szóban forgó szervvel.

                     Információcsere más releváns többoldalú környezetvédelmi megállapodásokkal

                           (28)

                           Adott esetben a bizottság a részes felek konferenciájának kérésére vagy közvetlenül konkrét információt kérhet más releváns többoldalú környezetvédelmi megállapodások égisze alatt működő, veszélyes anyagokkal és hulladékokkal foglalkozó megfelelési bizottságoktól, és ezekről a tevékenységekről jelentést nyújthat be a részes felek konferenciája számára.

                     A megfelelési mechanizmus felülvizsgálata

                           (29)

                           A részes felek konferenciája rendszeresen felülvizsgálja az e mellékletben meghatározott eljárások és mechanizmusok végrehajtását.

                     Kapcsolat a vitarendezéssel

                           (30)

                           A szóban forgó eljárások és mechanizmusok nem érintik az egyezmény 20. cikkét.


title: A Bizottság (EU) 2019/236 határozata (2019. február 7.) az uniós intézmények belső biztonsága érdekében az érintettek személyes adatainak Európai Bizottság általi kezelésével kapcsolatos tájékoztatására és egyes adatvédelmi jogainak korlátozására vonatkozó belső szabályok megállapításáról

text:
                  8.2.2019

                  HU

                  Az Európai Unió Hivatalos Lapja

                  L 37/144

         A BIZOTTSÁG (EU) 2019/236 HATÁROZATA
         (2019. február 7.)
         az uniós intézmények belső biztonsága érdekében az érintettek személyes adatainak Európai Bizottság általi kezelésével kapcsolatos tájékoztatására és egyes adatvédelmi jogainak korlátozására vonatkozó belső szabályok megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 249. cikke (1) bekezdésére,
         mivel:

                     (1)

                     Elengedhetetlen, hogy a Bizottság biztonságos és védett környezetben működjön. Ennek megvalósításához a Bizottságnak a biztonságára vonatkozó integrált megközelítésre van szüksége, amely biztosítja a személyek, eszközök és adatok megfelelő szintű, az azonosított kockázatokkal arányban álló védelmét, valamint garantálja a biztonság hatékony és pontos érvényesülését. A Bizottság jelentős biztonsági fenyegetésekkel és kihívásokkal néz szembe, különösen a terrorizmus, az informatikai támadások, valamint a politikai és kereskedelmi kémkedés tekintetében.

                     (2)

                     A személyek, eszközök és információk biztonságának garantálása érdekében a Bizottság főleg a Humánerőforrásügyi és Biztonsági Főigazgatóságának Biztonsági Igazgatósága révén az (EU, Euratom) 2015/443 bizottsági határozatban (1) előírt intézkedéseket hoz, amelyek a személyes adatok számos kategóriájának kezelésével járnak. Ezen intézkedések közé tartoznak az (EU, Euratom) 2015/443 határozat 7. cikkének (5) bekezdése szerinti háttérellenőrzések, a 12. cikk szerinti fenyegetésértékelések, valamint a 13. cikk szerinti biztonsági vizsgálatok. Nyomozati hatásköre keretében a Bizottság a nyomozás szempontjából jelentős, több forrásból – hatóságoktól és természetes személyektől – származó adatokat, például személyes adatokat gyűjt, amelyeket más uniós intézményekkel, szervekkel, irodákkal és ügynökségekkel, a tagállamok és harmadik országok illetékes hatóságaival és nemzetközi szervezetekkel oszt meg a vizsgálati vagy koordinációs tevékenységei előtt, közben és azokat követően.

                     (3)

                     A Bizottság által kezelt személyes adatok lehetnek például azonosító, kapcsolattartási és szakmai adatok, valamint a háttérellenőrzésekkel, fenyegetésértékelésekkel vagy biztonsági vizsgálatokkal kapcsolatos vagy azokkal összefüggésbe hozott adatok. A személyes adatokat biztonságos elektronikus környezetben tárolják, hogy megakadályozzák az adatokhoz való jogosulatlan hozzáférést vagy az adatok továbbítását a Bizottságon kívüli személyek számára. A személyes adatokat a Bizottság vizsgálatért felelős szolgálata őrzi meg a vizsgálat végéig. A különböző adatkezelési tevékenységekre különböző megőrzési időszakok vonatkoznak a vizsgálatok kategóriájától, nevezetesen attól függően hogy azok a gyanított bűncselekmények, a kémelhárítás és a terrorizmus elleni küzdelem terén folynak-e. A megőrzési időszak végén törlik az üggyel kapcsolatos adatokat, ezen belül a személyes adatokat (2).

                     (4)

                     Feladatainak ellátása során a Bizottságnak tiszteletben kell tartania a természetes személyeknek az Európai Unió Alapjogi Chartája 8. cikkének (1) bekezdése és a Szerződés 16. cikkének (1) bekezdése által elismert, személyesadat-kezeléssel kapcsolatos jogait, valamint az (EU) 2018/1725 európai parlamenti és tanácsi rendeletben (3) előírt jogokat. Ezzel egyidejűleg a Bizottság köteles – az (EU, Euratom) 2015/443 határozat 9. cikkében lefektetett – szigorú, titoktartási szabályoknak megfelelni.

                     (5)

                     Bizonyos körülmények esetén össze kell egyeztetni az érintettek (EU) 2018/1725 rendelet szerinti jogait annak szükségességével, hogy a Bizottság hatékonyan végezze a bizottsági személyek, eszközök és adatok biztonságának védelmével kapcsolatos, (EU, Euratom) 2015/443 határozat szerinti feladatait, különösen a biztonsági vizsgálatokat, ugyanakkor a többi érintett alapvető jogainak és szabadságainak teljes körű tiszteletben tartásával. E célból az (EU) 2018/1725 rendelet 25. cikke (1) bekezdésének c), d) és h) pontja lehetőséget biztosít arra, hogy a Bizottság korlátozza a 14–17., 19., 20. és 35. cikk alkalmazását, továbbá a 4. cikk (1) bekezdésének a) pontjában meghatározott átláthatóság elvének alkalmazását, amennyiben annak rendelkezései megfelelnek az említett rendelet 14–17., 19., és 20. cikkében meghatározott jogoknak és kötelezettségeknek.

                     (6)

                     Annak érdekében, hogy a Bizottság hatékonyan végezze a bizottsági személyek, eszközök és adatok biztonságának az (EU, Euratom) 2015/443 határozat szerinti védelmével kapcsolatos feladatait, különösen a biztonsági vizsgálatait, a személyes adatok védelmére vonatkozó (EU) 2018/1725 rendelet szerinti előírások tiszteletben tartása mellett belső szabályokat kell elfogadni, amelyek alapján a Bizottság korlátozhatja az érintettek jogait az (EU) 2018/1725 rendelet 25. cikke (1) bekezdésének c), d) és h) pontjával összhangban.

                     (7)

                     Ezen belső szabályoknak ki kell terjedniük a Bizottság valamennyi adatkezelési műveletére, amelyeket a Bizottság a bizottsági személyek, eszközök és adatok biztonságának védelmét célzó – különösen a biztonsági területen folytatott vizsgálati – feladatainak az (EU, Euratom) 2015/443 határozat szerinti végrehajtása során végez. E szabályok alkalmazandók a vizsgálat megkezdése előtti, a vizsgálat közbeni és a vizsgálatok eredményét nyomon követő ellenőrzés során végzett adatkezelési műveletekre.

                     (8)

                     Az (EU) 2018/1725 rendelet 14., 15. és 16. cikkének való megfelelés érdekében a Bizottságnak a saját honlapján közzétett adatvédelmi értesítés formájában átlátható és következetes módon tájékoztatnia kell minden magánszemélyt a személyes adatainak kezelését magában foglaló bizottsági tevékenységekről, valamint a jogaikról.

                     (9)

                     A Bizottság emellett köteles megfelelő formában, egyénileg tájékoztatni a biztonsági vizsgálatban részt vevő érintetteket azaz az érintett személyeket és tanúkat. A Bizottság továbbá köteles egyénileg tájékoztatni azon személyeket, akiknek adatait az (EU, Euratom) 2015/443 határozat 7. cikkének (5) bekezdése és a 12. cikke (1) bekezdésének d) és e) pontja szerinti biztonsági intézkedések összefüggésében kezelik, nevezetesen a Bizottság helyiségeinek, kommunikációs és információs rendszereinek és berendezéseinek átkutatása során.

                     (10)

                     Az (EU) 2018/1725 rendelet 25. cikke alapján szükségessé válhat, hogy a Bizottság korlátozza az érintettek tájékoztatását és egyéb jogainak gyakorlását különösen egy biztonsági vizsgálat, annak vizsgálati eszközei és módszerei védelme, más hatóság biztonsági vizsgálatainak és eljárásainak védelme érdekében, valamint a szóban forgó biztonsági vizsgálattal, nyomozással és/vagy eljárással kapcsolatosan más személyek jogainak védelme érdekében.

                     (11)

                     Bizonyos esetekben az érintettek tájékoztatása egy konkrét információról, vagy az (EU, Euratom) 2015/443 határozat 12. cikke (1) bekezdésének d) és e) pontja szerinti vizsgálat vagy biztonsági intézkedések meglétének, konkrétan annak felfedése, hogy átkutatták a Bizottság létesítményeit és a kommunikációs és információs rendszereit, valamint a felszerelését, ellehetetlenítené vagy komolyan veszélyeztethetné a vizsgálat célját és a Bizottság biztonságának védelmére szolgáló kapacitását, és mindenekelőtt a biztonsági vizsgálatok jövőbeli hatékonyságát.

                     (12)

                     Emellett az (EU, Euratom) 2015/443 határozat 17. cikkének (2) és (3) bekezdésében említett hatékony együttműködés fenntartása érdekében szükségessé válhat, hogy a Bizottság más uniós intézmények, szervek, hivatalok és ügynökségek vagy az illetékes tagállami hatóságok és adatkezelési műveleteinek védelme érdekében korlátozza az érintettek jogainak alkalmazását. Ennek érdekében a Bizottságnak konzultálnia kell ezen intézményekkel, szervekkel, hivatalokkal, ügynökségekkel és hatóságokkal a korlátozások bevezetésének releváns okairól, valamint a korlátozások szükségességéről és arányosságáról.

                     (13)

                     Előfordulhat az is, hogy a Bizottságnak harmadik országoktól vagy nemzetközi szervezetektől kapott személyes adatokkal kapcsolatban kell korlátoznia az érintettek tájékoztatását és egyéb jogainak alkalmazását az érintett országokkal vagy szervezetekkel való együttműködési kötelezettségének teljesítése és ezáltal az Unió egy fontos közérdekű céljának védelme érdekében. Bizonyos körülmények között azonban az érintett érdeke vagy alapvető jogai fontosabbnak minősülhetnek a nemzetközi együttműködés érdekeinél.

                     (14)

                     A Bizottságnak átlátható módon kell kezelnie az összes korlátozást, és a megfelelő nyilvántartási rendszerben nyilvántartásba kell vennie a korlátozások minden egyes alkalmazását.

                     (15)

                     Az (EU) 2018/1725 rendelet 25. cikkének (8) bekezdése értelmében az adatkezelők az érintettre vonatkozó korlátozás alkalmazásának okaira vonatkozó tájékoztatást elhalaszthatják, elhagyhatják vagy megtagadhatják, ha a tájékoztatás bármilyen módon veszélyeztetné a korlátozás célját. Ez különösen az (EU) 2018/1725 rendelet 16. és 35. cikkében meghatározott jogok korlátozásának az esetében áll fenn.

                     (16)

                     A Bizottságnak rendszeresen felül kell vizsgálnia az alkalmazott korlátozásokat, hogy az érintetteknek az (EU) 2018/1725 rendelet 16. és 35. cikke szerinti, tájékoztatáshoz való jogai csak addig legyenek korlátozva, ameddig ilyen korlátozások szükségesek ahhoz, hogy a Bizottság védhesse biztonságát és mindenekelőtt lefolytathassa biztonsági vizsgálatait.

                     (17)

                     Amennyiben az érintettek egyéb jogait korlátozzák, az adatkezelőnek eseti alapon kell értékelnie, hogy a korlátozásról szóló értesítés veszélyeztetné-e a korlátozás célját.

                     (18)

                     Az e határozatnak való megfelelés érdekében a Bizottság adatvédelmi tisztviselőjének el kell végeznie a korlátozások alkalmazásának független felülvizsgálatát.

                     (19)

                     Az európai adatvédelmi biztos 2018. december 10-én nyilvánított véleményt.

               ELFOGADTA EZT A HATÁROZATOT:

            1. cikk
            Tárgy és hatály

               (1)   Ez a határozat meghatározza azokat a szabályokat, amelyeket a Bizottságnak az (EU, Euratom) 2015/443 határozat szerinti feladatai ellátásakor az érintettek adatkezelésről való tájékoztatása tekintetében az (EU) 2018/1725 rendelet 14., 15. és 16. cikkének megfelelően követnie kell.
               E határozat megállapítja továbbá azokat a feltételeket, amelyek mellett a Bizottság korlátozhatja az (EU) 2018/1725 rendelet 4., 14–17., 19., 20. és 35. cikkének alkalmazását ugyanezen rendelet 25. cikke (1) bekezdésének c), d) és h) pontjával összhangban.

               (2)   Ez a határozat a Bizottság által végzett azon személyesadat-kezelésre vonatkozik, amelynek célja a bizottsági személyek, eszközök és adatok védelmének az (EU, Euratom) 2015/443 határozat szerinti biztosítására irányuló tevékenység vagy azzal áll kapcsolatban.

            2. cikk
            Alkalmazandó kivételek és korlátozások

               (1)   Amennyiben a Bizottság az (EU) 2018/1725 rendelet alapján az érintetteket megillető jogok tekintetében látja el a feladatait, mérlegelnie kell, hogy alkalmazandó-e az említett rendeletben megállapított kivételek valamelyike.

               (2)   E határozat 3–7. cikkére is figyelemmel, a Bizottság korlátozhatja az (EU) 2018/1725 rendelet 14–17., 19., 20. és 35. cikkének alkalmazását, továbbá az említett rendelet 4. cikke (1) bekezdésének a) pontjában meghatározott átláthatóság elvének alkalmazását, ha annak rendelkezései megfelelnek az (EU) 2018/1725 rendelet 14–17., 19., 20. cikkében foglalt jogoknak és kötelezettségeknek, amennyiben e jogok és kötelezettségek gyakorlása veszélyeztetné az uniós intézmények, szervek, hivatalok vagy ügynökségek belső biztonságát, így az elektronikus hírközlési hálózataik biztonságát egyebek mellett azáltal, hogy ezzel felfedné a biztonsági vizsgálat során használt vizsgálati eszközöket és módszereket vagy hátrányosan érintené más érintettek jogait és szabadságait.

               (3)   A 3–7. cikkre is figyelemmel, a Bizottság az alábbi körülmények fennállása esetén korlátozhatja az e cikk (2) bekezdésében említett jogokat és kötelezettségeket más uniós intézményektől, szervektől, ügynökségektől és hivataloktól, illetékes tagállami vagy harmadik országbeli hatóságoktól vagy nemzetközi szervezetektől kapott személyes adatok vonatkozásában:

                           a)

                           amennyiben más uniós intézmények, szervek, ügynökségek és hivatalok korlátozhatják e jogok gyakorlását és kötelezettségek teljesítését az (EU) 2018/1725 rendelet 25. cikkében meghatározott vagy az említett rendelet IX. fejezetével, az (EU) 2016/794 európai parlamenti és tanácsi rendelettel (4) vagy az (EU) 2017/1939 tanácsi rendelettel (5) összhangban meghatározott egyéb jogi aktusok alapján;

                           b)

                           ha a tagállamok illetékes hatóságai korlátozhatják e jogok és kötelezettségek gyakorlását az (EU) 2016/679 európai parlamenti és tanácsi rendelet (6) 23. cikkében említett jogi aktusok vagy az (EU) 2016/680 európai parlamenti és tanácsi irányelv (7) 13. cikkének (3) bekezdését, 15. cikkének (3) bekezdését vagy 16. cikkének (3) bekezdését átültető nemzeti intézkedések alapján;

                           c)

                           amennyiben e jogok gyakorlása és kötelezettségek teljesítése veszélyeztetheti a Bizottság harmadik országokkal vagy nemzetközi szervezetekkel folytatott információcserével kapcsolatos együttműködését a kémelhárítás és a terrorizmus elleni küzdelem és a biztonsági vizsgálatok lefolytatása terén;

                     Az első albekezdés a) és b) pontjában említett körülmények fennállása esetén a Bizottság a korlátozások alkalmazását megelőzően konzultál az érintett uniós intézményekkel, szervekkel, ügynökségekkel, hivatalokkal vagy illetékes tagállami hatóságokkal kivéve, ha a Bizottság számára egyértelmű, hogy az említett pontokban hivatkozott jogi aktusok valamelyike előírja a korlátozás alkalmazását, vagy az ilyen konzultáció veszélyeztetné a Bizottság (EU/Euratom) 2015/443 határozat szerinti tevékenységeinek célját.
               E bekezdés első albekezdésének c) pontja nem alkalmazandó abban az esetben, ha az érintettek érdekei vagy alapvető jogai és szabadságai nagyobb súlyt képviselnek a harmadik országokkal vagy nemzetközi szervezetekkel való együttműködésre vonatkozó bizottsági érdeknél.

               (4)   Az (1), (2) és (3) bekezdés nem érinti az (EU) 2018/1725 rendelet 25. cikke szerinti és a Bizottság eljárási szabályzatának 23. cikke szerinti, az érintettek tájékoztatására és egyes adatvédelmi jogainak korlátozására vonatkozó belső szabályok megállapításáról szóló többi bizottsági határozat alkalmazását.

            3. cikk
            Az érintettek tájékoztatása

               (1)   A Bizottság adatvédelmi értesítéseket tesz közzé a weboldalán, hogy tájékoztasson minden érintettet a személyes adatok kezelésével járó tevékenységéről, amelyet az (EU, Euratom) 2015/443 határozat szerinti feladatainak teljesítése érdekében végez.

               (2)   A Bizottság megfelelő formában, egyénileg tájékoztatja személyes adataik kezeléséről a tanúkat és a biztonsági vizsgálatban érintett személyeket. Szintén egyénileg tájékoztatja azon személyeket, akiknek adatait az (EU, Euratom) 2015/443 határozat 7. cikkének (5) bekezdése és a 12. cikke (1) bekezdésének d) és e) pontja szerinti biztonsági intézkedések összefüggésében kezelik, nevezetesen a Bizottság helyiségeinek, kommunikációs és információs rendszereinek és berendezéseinek átkutatása során.

               (3)   Amennyiben a Bizottság részben vagy egészben korlátozza az érintettnek az e cikk (2) bekezdése szerinti tájékoztatását, e határozat 6. cikkével összhangban feljegyzi és nyilvántartásba veszi a korlátozás okait.

            4. cikk
            Az érintettek hozzáféréshez, törléshez és az adatkezelés korlátozásához való joga

               (1)   Amennyiben a Bizottság részben vagy egészben korlátozza az érintetteknek az (EU) 2018/1725 rendelet 17., 19. és 20. cikkében említett hozzáférési, törlési vagy adatkezelés-korlátozási jogát, a hozzáférés, törlés vagy adatkezelés-korlátozás iránti kérelemre adott válaszában tájékoztatja az érintettet az alkalmazott korlátozásról és annak fő okairól, valamint arról, hogy panasszal élhet az európai adatvédelmi biztosnál, vagy bírósági jogorvoslatért folyamodhat az Európai Unió Bírósághoz.

               (2)   Az e cikk (1) bekezdésében említett korlátozás okairól szóló tájékoztatást el lehet halasztani, el lehet hagyni vagy meg lehet tagadni, amennyiben az meghiúsítaná a korlátozás célját.

               (3)   A Bizottság e határozat 6. cikkével összhangban feljegyzi és nyilvántartásba veszi a korlátozás okait.

               (4)   Amennyiben a hozzáférés jogát részben vagy egészben korlátozták, az érintett az európai adatvédelmi biztos közvetítésével gyakorolja hozzáférési jogát az (EU) 2018/1725 rendelet 25. cikkének (6), (7) és (8) bekezdésével összhangban.

            5. cikk
            Az érintett tájékoztatása az adatvédelmi incidensről
            Amennyiben a Bizottság korlátozza az érintettnek az adatvédelmi incidensről való, az (EU) 2018/1725 rendelet 35. cikke szerinti tájékoztatását, e határozat 6. cikkével összhangban feljegyzi és nyilvántartásba veszi a korlátozás okait.

            6. cikk
            A korlátozások feljegyzése és nyilvántartásba vétele

               (1)   A Bizottság feljegyzi az e határozat alapján alkalmazott korlátozások okait, beleértve a korlátozás szükségességének és arányosságának értékelését, figyelembe véve az (EU) 2018/1725 rendelet 25. cikkének (2) bekezdésében szereplő vonatkozó elemeket.
               Ebből a célból a feljegyzésben szerepeltetni kell, hogy a jog gyakorlása milyen módon veszélyeztetné az (EU, Euratom) 2015/443 határozat szerinti bizottsági feladatok célját vagy a 2. cikk (2) vagy (3) bekezdése alapján alkalmazott korlátozások célját, vagy miként érintené hátrányosan más érintettek jogait és szabadságait.

               (2)   A feljegyzést és – adott esetben – az alapul szolgáló ténybeli és jogi elemeket tartalmazó dokumentumokat nyilvántartásba kell venni. Ezeket kérésre az európai adatvédelmi biztos rendelkezésére kell bocsátani.

            7. cikk
            A korlátozások időtartama

               (1)   Az e határozat 3., 4. és 5. cikkében említett korlátozások mindaddig alkalmazandók, amíg azok okai fennállnak.

               (2)   Amennyiben e határozat 3. vagy 5. cikkében említett korlátozás okai már nem állnak fenn, a Bizottság feloldja a korlátozást, és az érintettet tájékoztatja a korlátozás okairól. Ezzel egyidejűleg a Bizottság tájékoztatja az érintettet arról, hogy panasszal élhet az európai adatvédelmi biztosnál, vagy bírósági jogorvoslatért folyamodhat az Európai Unió Bíróságához.

               (3)   A Bizottság a 4. és a 6. cikkben említett korlátozások alkalmazását annak kezdetétől fogva hathavonta, és a szóban forgó vizsgálat lezárultakor felülvizsgálja. Ezt követően a Bizottság évente felülvizsgálja az esetleges korlátozás/halasztás fenntartásának szükségességét.

            8. cikk
            Az adatvédelmi tisztviselő által végzett felülvizsgálat

               (1)   A Bizottság adatvédelmi tisztviselőjét minden olyan esetben indokolatlan késedelem nélkül tájékoztatni kell, amikor az érintettek jogait e határozattal összhangban korlátozzák. Kérésre az adatvédelmi tisztviselő számára hozzáférést kell biztosítani az alapul szolgáló ténybeli és jogi elemeket tartalmazó nyilvántartáshoz és dokumentumokhoz.

               (2)   A Bizottság adatvédelmi tisztviselője kérheti a korlátozás felülvizsgálatát. Az adatvédelmi tisztviselő tájékoztatást kap a kért felülvizsgálat eredményéről.

               (3)   Az eljárás során az adatvédelmi tisztviselővel folytatott minden információcserét a megfelelő formában rögzíteni kell.

            9. cikk
            Ez a határozat az Európai Unió Hivatalos Lapjában való kihirdetését követő harmadik napon lép hatályba.

            Kelt Brüsszelben, 2019. február 7-én.

                  a Bizottság részéről

                  az elnök

               Jean-Claude JUNCKER

            (1)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41.o.).

            (2)  Az iratoknak a Bizottságon belüli megőrzését a közös dokumentummegőrzési lista szabályozza (ennek legfrissebb verziója a SEC (2012) 713 dokumentum), amely egy olyan megőrzési ütemtervet tartalmaz, amely megállapítja a különböző típusú bizottsági dokumentumok megőrzési idejét.

            (3)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).

            (4)  Az Európai Parlament és a Tanács (EU) 2016/794 rendelete (2016. május 11.) a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről (HL L 135., 2016.5.24., 53. o.).

            (5)  A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).

            (6)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).

            (7)  Az Európai Parlament és a Tanács (EU) 2016/680 irányelve (2016. április 27.) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89. o.).


title: A Tanács (EU) 2019/304 határozata (2019. február 18.) Nagy-Britannia és Észak-Írország Egyesült Királyságának a bevándorlási összekötő tisztviselők hálózatának létrehozásáról szóló 377/2004/EK tanácsi rendeletben foglalt schengeni vívmányok egyes rendelkezései alkalmazásában való részvétel megszüntetésére vonatkozó szándék bejelentéséről

text:
                  22.2.2019

                  HU

                  Az Európai Unió Hivatalos Lapja

                  L 51/7

         A TANÁCS (EU) 2019/304 HATÁROZATA
         (2019. február 18.)
         Nagy-Britannia és Észak-Írország Egyesült Királyságának a bevándorlási összekötő tisztviselők hálózatának létrehozásáról szóló 377/2004/EK tanácsi rendeletben foglalt schengeni vívmányok egyes rendelkezései alkalmazásában való részvétel megszüntetésére vonatkozó szándék bejelentéséről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre,
         tekintettel az Európai Unió működéséről szóló szerződésre,
         tekintettel az Európai Bizottság javaslatára,
         tekintettel az Európai Unióról szóló szerződéshez és az Európai Unió működéséről szóló szerződéshez csatolt, az Európai Unió keretébe beillesztett schengeni vívmányokról szóló 19. jegyzőkönyvre és különösen annak 5. cikke (3) bekezdésére,
         tekintettel Nagy-Britannia és Észak-Írország Egyesült Királysága kormányának a Tanács elnökéhez intézett 2018. október 1-jei levelében az Európai Unió keretébe beillesztett schengeni vívmányokról szóló 19. jegyzőkönyv 5. cikkének (2) bekezdése szerinti értesítésére, hogy nem kíván részt venni a bevándorlási összekötő tisztviselők európai hálózatának létrehozásáról szóló európai parlamenti és tanácsi rendeletre irányuló javaslatban,
         mivel:

                     (1)

                     Az Egyesült Királyság részt vett a 2011. április 5-i 493/2011/EU európai parlamenti és tanácsi rendelettel (1) módosított 377/2004/EK tanácsi rendeletben (2).

                     (2)

                     2018. október 1-jén az Egyesült Királyság az előírt három hónapos határidőn belül értesítette a Tanács elnökét, hogy nem kíván részt venni a Bizottság által 2018. május 16-án előterjesztett, és a Tanács által 2018. július 2-án az összes előírt nyelven kézhez kapott, 377/2004/EK rendelet átdolgozásának elfogadásában.

                     (3)

                     A 377/2004/EK rendelet célja a harmadik országokba kiküldött bevándorlási összekötő tisztviselők közötti együttműködés fokozása, nevezetesen azáltal, hogy megállapítja a bevándorlási összekötő tisztviselők közötti helyi és regionális hálózatok létrehozására vonatkozó kötelezettséget, előmozdítja a rendszeres információcserére szolgáló elektronikus eszköz használatát a helyi hálózatokon belül, valamint kétéves elnökségi jelentések révén létrehozza a bevándorlási összekötő tisztviselők hálózatainak működéséről szóló jelentéstételi rendszert, mindezt azonban anélkül teszi, hogy operatív rendszerek használatára vagy a schengeni vívmányok részét képező más jogi eszközökkel való közvetlen kölcsönhatásra vonatkozó kötelezettséget írna elő.

                     (4)

                     A 377/2004/EK rendelet átdolgozására irányuló, 2018. május 16-i javaslat célja ugyan az, hogy fokozza az együttműködést, és optimalizálja a bevándorlási összekötő tisztviselők – köztük a harmadik országokba kiküldött új európai összekötő tisztviselők – alkalmazását, hogy azok hatékonyabban reagálhassanak a migráció területére vonatkozó uniós prioritásokra, jellegét és a schengeni vívmányok más részeivel való egyedi kölcsönhatását tekintve nem tér el a jelenlegi 377/2004/EK rendelettől.

                     (5)

                     A 377/2004/EK rendelet átdolgozására irányuló javaslat, valamint a 377/2004/EK rendelet a schengeni vívmányokon belüli önálló intézkedésnek tekinthető, amely nincs operatív kölcsönhatásban a schengeni vívmányok részét képező más jogi eszközökkel.

                     (6)

                     Ebben a rendkívüli esetben, és a jelenlegi 377/2004/EK rendelet schengeni vívmányokon belüli önálló jellege fényében úgy tekinthető, hogy ha az Egyesült Királyság már nem vesz részt a jelenlegi rendeletben vagy annak bármely további módosításában, azonban továbbra is részt vesz a schengeni vívmányok azon más részeiben amelyek tekintetében a 2000/365/EK tanácsi határozat (3) jelenleg is a részvételét írja elő, ez az Egyesült Királyság lehető legszélesebb körű részvételének biztosítását szolgálja, anélkül, hogy súlyosan érintené a schengeni vívmányok többi részének gyakorlati érvényesülését, megőrizve a vívmányok koherenciáját.

                     (7)

                     A 2000/365/EK határozat 8. cikkének (2) bekezdése ezért a 19. jegyzőkönyv 5. cikkének (3) bekezdésével összhangban a 377/2004/EK rendelet javasolt átdolgozásának hatálybalépésétől kezdve nem alkalmazandó Nagy-Britannia és Észak-Írország Egyesült Királyságára a jelenlegi 377/2004/EK rendelet és annak bármely további módosítása tekintetében, ideértve a 377/2004/EK rendelet átdolgozására irányuló javaslatot is.

                     (8)

                     Ennek következtében a javasolt átdolgozás hatálybalépésétől kezdődően a 2004/926/EK tanácsi határozat (4) I. mellékletének 6. pontja sem alkalmazandó a 377/2004/EK rendelet tekintetében, a 19. jegyzőkönyv 5. cikkének (3) bekezdésével megfelelően,

               ELFOGADTA EZT A HATÁROZATOT:

            1. cikk
            A bevándorlási összekötő tisztviselők európai hálózatának létrehozásáról szóló európai parlamenti és tanácsi rendelet javasolt átdolgozásának hatálybalépésének napjától kezdődően a 2000/365/EK határozat, valamint a 2004/926/EK határozat I. mellékletének 6. pontja nem alkalmazandó Nagy-Britannia és Észak-Írország Egyesült Királyságára a 377/2004/EK tanácsi rendelet és annak bármely további módosítása tekintetében.

            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.

            Kelt Brüsszelben, 2019. február 18-án.

                  a Tanács részéről

                  az elnök

               F. MOGHERINI

            (1)  Az Európai Parlament és a Tanács 493/2011/EU rendelete (2011. április 5.) a bevándorlási összekötő tisztviselők hálózatának létrehozásáról szóló, 2004. február 19-i 377/2004/EK tanácsi rendelet módosításáról (HL L 141., 2011.5.27., 13. o.).

            (2)  A Tanács 377/2004/EK rendelete a bevándorlási összekötő tisztviselők hálózatának létrehozásáról (HL L 64., 2004.3.2., 1. o.).

            (3)  A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.).

            (4)  A Tanács 2004/926/EK határozata (2004. december 22.) a schengeni vívmányok rendelkezései egyes részeinek Nagy-Britannia és Észak-Írország Egyesült Királysága által való alkalmazásáról (HL L 395., 2004.12.31., 70. o.).


title: A Tanács (EU) 2019/380 határozata (2019. március 4.) az EGT-megállapodás IX. mellékletének (Pénzügyi szolgáltatások) és XIX. mellékletének (Fogyasztóvédelem) módosításával kapcsolatban az EGT Vegyes Bizottságban az Európai Unió által képviselendő álláspontról (EGT-vonatkozású szöveg.)

text:
                  11.3.2019

                  HU

                  Az Európai Unió Hivatalos Lapja

                  L 69/43

         A TANÁCS (EU) 2019/380 HATÁROZATA
         (2019. március 4.)
         az EGT-megállapodás IX. mellékletének (Pénzügyi szolgáltatások) és XIX. mellékletének (Fogyasztóvédelem) módosításával kapcsolatban az EGT Vegyes Bizottságban az Európai Unió által képviselendő álláspontról
         (EGT-vonatkozású szöveg)
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 114. cikkére, összefüggésben 218. cikke (9) bekezdésével,
         tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre (1) és különösen annak 1. cikke (3) bekezdésére,
         tekintettel az Európai Bizottság javaslatára,
         mivel:

                     (1)

                     Az Európai Gazdasági Térségről szóló megállapodás (2) (a továbbiakban: az EGT-megállapodás) 1994. január 1-jén hatályba lépett.

                     (2)

                     Az EGT-megállapodás 98. cikke alapján az EGT Vegyes Bizottság határozhat – többek között – e megállapodás IX. mellékletének (Pénzügyi szolgáltatások) és XIX. mellékletének (Fogyasztóvédelem) módosításáról.

                     (3)

                     A 2014/17/EU európai parlamenti és tanácsi irányelvet (3) bele kell foglalni az EGT-megállapodásba.

                     (4)

                     Az EGT-megállapodás IX. és XIX. mellékletét ezért ennek megfelelően módosítani kell.

                     (5)

                     Az EGT Vegyes Bizottságban az Unió által képviselendő álláspontnak ezért a csatolt határozattervezeten kell alapulnia,

               ELFOGADTA EZT A HATÁROZATOT:

            1. cikk
            Az EGT Vegyes Bizottságban az EGT-megállapodás IX. mellékletének (Pénzügyi szolgáltatások) és XIX. mellékletének (Fogyasztóvédelem) javasolt módosításával kapcsolatban az Unió által képviselendő álláspont az EGT Vegyes Bizottságnak e határozathoz csatolt határozattervezetén alapul.

            2. cikk
            Ez a határozat az elfogadásának napján lép hatályba.

            Kelt Brüsszelben, 2019. március 4-én.

                  a Tanács részéről

                  az elnök

               A. ANTON

            (1)  HL L 305., 1994.11.30., 6. o.

            (2)  HL L 1., 1994.1.3., 3. o.

            (3)  Az Európai Parlament és a Tanács 2014/17/ЕU irányelve (2014. február 4.) a lakóingatlanokhoz kapcsolódó fogyasztói hitelmegállapodásokról, valamint a 2008/48/EK és a 2013/36/EU irányelv és az 1093/2010/EU rendelet módosításáról (HL L 60., 2014.2.28., 34. o.).

            TERVEZET
            AZ EGT VEGYES BIZOTTSÁG 2019/… HATÁROZATA
            (…)
            az EGT-megállapodás IX. mellékletének (Pénzügyi szolgáltatások) és XIX. mellékletének (Fogyasztóvédelem) módosításáról
            AZ EGT VEGYES BIZOTTSÁG,
            tekintettel az Európai Gazdasági Térségről szóló megállapodásra (a továbbiakban: az EGT-megállapodás) és különösen annak 98. cikkére,
            mivel:

                        (1)

                        A HL L 246., 2015.9.23., 11. o. által helyesbített, a lakóingatlanokhoz kapcsolódó fogyasztói hitelmegállapodásokról, valamint a 2008/48/EK és a 2013/36/EU irányelv és az 1093/2010/EU rendelet módosításáról szóló, 2014. február 4-i 2014/17/ЕU európai parlamenti és tanácsi irányelvet (1) bele kell foglalni az EGT-megállapodásba.

                        (2)

                        Az EGT-megállapodás IX. és XIX. mellékletét ezért ennek megfelelően módosítani kell,

                  ELFOGADTA EZT A HATÁROZATOT:

               1. cikk
               Az EGT-megállapodás IX. melléklete a következőképpen módosul:

                           1.

                           A 31 g. pont (1093/2010/EU európai parlamenti és tanácsi rendelet) a következő franciabekezdéssel egészül ki:

                                       „—

                                          32014 L 0017: A HL L 246., 2015.9.23., 11. o. által helyesbített, az Európai Parlament és a Tanács 2014/17/EU irányelve (2014. február 4.) (HL L 60., 2014.2.28., 34. o.)”.

                           2.

                           A 31i. pont (1095/2010/EU európai parlamenti és tanácsi rendelet) után a szöveg a következő ponttal egészül ki:

                                       „31j.

                                          32014 L 0017: A HL L 246., 2015.9.23., 11. o. által helyesbített, az Európai Parlament és a Tanács 2014/17/ЕU irányelve (2014. február 4.) a lakóingatlanokhoz kapcsolódó fogyasztói hitelmegállapodásokról, valamint a 2008/48/EK és a 2013/36/EU irányelv és az 1093/2010/EU rendelet módosításáról (HL L 60., 2014.2.28., 34. o.).
                                       Az irányelv rendelkezései e megállapodás alkalmazásában a következő kiigazításokkal értendők:

                                                   a)

                                                   A megállapodás 1. jegyzőkönyvének rendelkezései ellenére és e megállapodás eltérő rendelkezése hiányában a »tagállam(ok)« és a »hatáskörrel rendelkező hatóságok« kifejezések úgy értendők, hogy az irányelvben szereplő jelentésük mellett az EFTA-államokat és azok hatáskörrel rendelkező hatóságait is magukban foglalják.

                                                   b)

                                                   Az 5. cikk (3) bekezdésének b) pontjában »az európai felügyeleti hatósággal (Európai Bankhatóság) (EBH)« szövegrész után a »vagy adott esetben az Európai Felügyeleti Hatósággal« szövegrészt kell beilleszteni.

                                                   c)

                                                   A 12. cikk (3) bekezdésében és a 27. cikk (3) bekezdésében a »2014. március 20.« szövegrész helyébe a »…-i …/… EGT vegyes bizottsági határozat [e határozat] hatálybalépésének napja« szövegrész lép.

                                                   d)

                                                   A 14. cikk (5) bekezdésében a »2014. március 20.« szövegrész helyébe a »…-i …/… EGT vegyes bizottsági határozat [e határozat] hatálybalépésének napja« és a »2019. március 21-ig« szövegrész helyébe »az azt követő öt évig« lép.

                                                   e)

                                                   A 26. cikk (2) bekezdése a következő albekezdéssel egészül ki:
                                                   »Liechtenstein mentesül a 26. cikk (2) bekezdésében előírt statisztikai ellenőrzés alól.«

                                                   f)

                                                   A 34. cikk (2) bekezdésének ötödik albekezdésében és (4) bekezdésének b) pontjában az »EBH az említett cikkben ráruházott hatáskörökkel összhangban eljárhat« szövegrész helyébe az »EBH vagy adott esetben az EFTA Felügyeleti Hatóság az említett cikkben ráruházott hatáskörökkel összhangban eljárhat« szövegrész lép.

                                                   g)

                                                   A 37. cikkben az »EBH az említett cikkben ráruházott hatáskörökkel összhangban eljárhat, és az EBH által az említett cikkel összhangban hozott kötelező erejű határozat« szövegrész helyébe az »EBH vagy adott esetben az EFTA Felügyeleti Hatóság az említett cikkben ráruházott hatáskörökkel összhangban eljárhat, és az EBH vagy adott esetben az EFTA Felügyeleti Hatóság által az említett cikkel összhangban hozott kötelező erejű határozat« szövegrész lép.

                                                   h)

                                                   A 43. cikkben az EFTA-államok tekintetében a »2016. március 21.«, illetve a »2016. március 21-ét« és a »2014. március 20-át« szövegrész helyébe a »…-i …/… EGT vegyes bizottsági határozat [e határozat] hatálybalépése«, illetve a »…-i …/… EGT vegyes bizottsági határozat [e határozat] hatálybalépését« szövegrész, továbbá a »2017. március 21-ig« szövegrész helyébe a »…-i …/… EGT vegyes bizottsági határozat [e határozat] hatálybalépésétől számított egy évig« szövegrész lép”.

               2. cikk
               Az EGT-megállapodás XIX. mellékletének 7h. pontja (2008/48/EK európai parlamenti és tanácsi irányelv) a következő franciabekezdéssel egészül ki:

                           „—

                              32014 L 0017: A HL L 246., 2015.9.23., 11. o. által helyesbített, az Európai Parlament és a Tanács 2014/17/EU irányelve (2014. február 4.)(HL L 60., 2014.2.28., 34. o.)”.

               3. cikk
               A HL L 246., 2015.9.23., 11. o. által helyesbített 2014/17/EU irányelvnek az Európai Unió Hivatalos Lapja EGT-kiegészítésében közzéteendő izlandi és norvég nyelvű szövege hiteles.

               4. cikk
               Ez a határozat […]-án/-én lép hatályba, feltéve, hogy az EGT-megállapodás 103. cikkének (1) bekezdésében előírt összes bejelentést megtették (*1).

               5. cikk
               Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

               Kelt Brüsszelben,

                     az EGT Vegyes Bizottság részéről

                     az elnök

                     az EGT Vegyes Bizottság titkárai

               (1)  HL L 60., 2014.2.28., 34. o.

               (*1)  [Alkotmányos követelmények fennállását nem jelezték.] [Alkotmányos követelmények fennállását jelezték.]


title: A Tanács (EU) 2019/381 határozata (2019. március 4.) az EGT-megállapodás II. mellékletének (Műszaki előírások, szabványok, vizsgálatok és tanúsítás) és XI. mellékletének (Elektronikus hírközlés, audiovizuális szolgáltatások és információs társadalom) módosításával kapcsolatban az EGT Vegyes Bizottságban az Európai Unió nevében elfogadandó álláspontról (EGT-vonatkozású szöveg.)

text:
                  11.3.2019

                  HU

                  Az Európai Unió Hivatalos Lapja

                  L 69/46

         A TANÁCS (EU) 2019/381 HATÁROZATA
         (2019. március 4.)
         az EGT-megállapodás II. mellékletének (Műszaki előírások, szabványok, vizsgálatok és tanúsítás) és XI. mellékletének (Elektronikus hírközlés, audiovizuális szolgáltatások és információs társadalom) módosításával kapcsolatban az EGT Vegyes Bizottságban az Európai Unió nevében elfogadandó álláspontról
         (EGT-vonatkozású szöveg)
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43., 114. és 337. cikkére, összefüggésben a 218. cikke (9) bekezdésével,
         tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre (1) és különösen annak 1. cikke (3) bekezdésére,
         tekintettel az Európai Bizottság javaslatára,
         mivel:

                     (1)

                     Az Európai Gazdasági Térségről szóló megállapodás (2) (a továbbiakban: az EGT-megállapodás) 1994. január 1-jén hatályba lépett.

                     (2)

                     Az EGT-megállapodás 98. cikke alapján az EGT Vegyes Bizottság határozhat – többek között – e megállapodás II. mellékletének (Műszaki előírások, szabványok, vizsgálatok és tanúsítás) és XI. mellékletének (Elektronikus hírközlés, audiovizuális szolgáltatások és információs társadalom) módosításáról.

                     (3)

                     Az (EU) 2015/1535 európai parlamenti és tanácsi irányelvet (3) bele kell foglalni az EGT-megállapodásba.

                     (4)

                     Az EGT-megállapodás II. mellékletét és XI. mellékletét ezért ennek megfelelően módosítani kell.

                     (5)

                     Az Unió által az EGT Vegyes Bizottságban képviselendő álláspontnak ezért a csatolt határozattervezeten kell alapulnia,

               ELFOGADTA EZT A HATÁROZATOT:

            1. cikk
            Az EGT-megállapodás II. mellékletének (Műszaki előírások, szabványok, vizsgálatok és tanúsítás) és XI. mellékletének (Elektronikus hírközlés, audiovizuális szolgáltatások és információs társadalom) javasolt módosításával kapcsolatban az EGT Vegyes Bizottságban az Unió által elfogadandó álláspontnak az EGT Vegyes Bizottságnak az e határozathoz csatolt határozattervezetén kell alapulnia.

            2. cikk
            Ez a határozat az elfogadásának napján lép hatályba.

            Kelt Brüsszelben, 2019. március 4-én.

                  a Tanács részéről

                  az elnök

               A. ANTON

            (1)  HL L 305., 1994.11.30., 6. o.

            (2)  HL L 1., 1994.1.3., 3. o.

            (3)  Az Európai Parlament és a Tanács (EU) 2015/1535 irányelve (2015. szeptember 9.) a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról (HL L 241., 2015.9.17., 1. o.).

            TERVEZET
            AZ EGT VEGYES BIZOTTSÁG 2019/… HATÁROZATA
            (…)
            az Európai Gazdasági Térségről szóló megállapodás II. mellékletének (Műszaki előírások, szabványok, vizsgálatok és tanúsítás) és XI. mellékletének (Elektronikus hírközlés, audiovizuális szolgáltatások és információs társadalom) módosításáról
            AZ EGT VEGYES BIZOTTSÁG,
            tekintettel az Európai Gazdasági Térségről szóló megállapodásra (a továbbiakban: az EGT-megállapodás) és különösen annak 98. cikkére,
            mivel:

                        (1)

                        A műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelvet (1) bele kell foglalni az EGT-megállapodásba.

                        (2)

                        Az (EU) 2015/1535 irányelv hatályon kívül helyezi az EGT-megállapodásba foglalt, a 98/48/EK európai parlamenti és tanácsi irányelvvel (2) módosított 98/34/EK európai parlamenti és tanácsi irányelvet (3), amelyet ezért el kell hagyni az EGT-megállapodásból.

                        (3)

                        Noha az EFTA tagállamok kiadhatnak észrevételeket és részletes véleményeket más EFTA-államok által bejelentett műszakiszabály-tervezethez, az Unió tagállamai által bejelentett műszakiszabály-tervezetekhez csak észrevételeket nyújthatnak be, és fordítva.

                        (4)

                        Az EGT-megállapodás II. és XI. mellékletét ezért ennek megfelelően módosítani kell,

                  ELFOGADTA EZT A HATÁROZATOT:

               1. cikk
               Az EGT-megállapodás II. melléklete XIX. fejezete 1. pontjának (98/34/EK európai parlamenti és tanácsi irányelv) szövege helyébe a következő szöveg lép:
               „32015 L 1535: Az Európai Parlament és a Tanács (EU) 2015/1535 irányelve (2015. szeptember 9.) a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról (HL L 241., 2015.9.17., 1. o.).
               Az irányelv rendelkezései e megállapodás alkalmazásában a következő kiigazítással értendők:

                           a)

                           Az 1. cikk (1) bekezdése c) pontjának második albekezdése helyébe a következő szöveg lép:
                           »A „műszaki leírás” kifejezés az emberi és állati fogyasztásra szánt termékeknél, valamint a (2002. június 25-i 82/2002 EGT vegyes bizottsági határozattal (4) a megállapodás II. melléklete XIII. fejezetének 15q. pontjában foglalt) 2001/83/EK irányelv 1. cikkében meghatározott gyógyszereknél alkalmazott gyártási módszerekre és eljárásokra, illetve más termékekre vonatkozó gyártási módszerekre és eljárásokra is kiterjed, ha ezek hatással vannak a termék tulajdonságaira;«;

                           b)

                           Az 5. cikk (1) bekezdésének első albekezdése a következő szöveggel egészül ki:
                           »A bejelentett műszakiszabály-tervezet teljes szövegének egy példányát eredeti nyelven, valamint az Európai Unió egyik hivatalos nyelvén teljes fordításban rendelkezésre kell bocsátani.«;

                           c)

                           Az 5. cikk (1) bekezdése a következő albekezdéssel egészül ki:
                           »Egyfelől a Bizottság az Unió nevében, másfelől az EFTA Felügyeleti Hatóság vagy az EFTA-államok az EFTA Felügyeleti Hatóságon keresztül kérhetnek további információt a bejelentett műszakiszabály-tervezettel kapcsolatban.«;

                           d)

                           Az 5. cikk (2) bekezdése a következő albekezdéssel egészül ki:
                           »Az EFTA államok észrevételeit az EFTA Felügyeleti Hatóság egységes összehangolt közleményben továbbítja a Bizottság felé, és az uniós észrevételeket a Bizottság továbbítja az EFTA Felügyeleti Hatóság felé.«;

                           e)

                           A 6. cikk (1), (2) és (7) bekezdésében található »tagállam«, illetve »Bizottság« kifejezés helyébe az »EFTA-állam«, illetve az »EFTA Felügyeleti Hatóság« kifejezés lép.

                           f)

                           A 6. cikk (3), (4), (5) és (6) bekezdése nem alkalmazandó.”

               2. cikk
               Az EGT-megállapodás XI. melléklete 5i. pontjának (98/34/EK európai parlamenti és tanácsi irányelv) szövege helyébe a következő szöveg lép:
               „32015 L 1535: Az Európai Parlament és a Tanács (EU) 2015/1535 irányelve (2015. szeptember 9.) a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról (HL L 241., 2015.9.17., 1. o.).
               Az irányelv rendelkezései e megállapodás alkalmazásában a következő kiigazítással értendők:

                           a)

                           Az 1. cikk (1) bekezdése c) pontjának második albekezdése helyébe a következő szöveg lép:
                           »A „műszaki leírás” kifejezés az emberi és állati fogyasztásra szánt termékeknél, valamint a (2002. június 25-i 82/2002 EGT vegyes bizottsági határozattal (5) a megállapodás II. melléklete XIII. fejezetének 15q. pontjába belefoglalt) 2001/83/EK irányelv 1. cikkében meghatározott gyógyszereknél alkalmazott gyártási módszerekre és eljárásokra, illetve más termékekre vonatkozó gyártási módszerekre és eljárásokra is kiterjed, ha ezek hatással vannak a termék tulajdonságaira.«;

                           b)

                           Az 5. cikk (1) bekezdésének első albekezdése a következő szöveggel egészül ki:
                           »A bejelentett műszakiszabály-tervezet teljes szövegének egy példányát eredeti nyelven, valamint az Európai Unió egyik hivatalos nyelvén teljes fordításban rendelkezésre kell bocsátani.«;

                           c)

                           Az 5. cikk (1) bekezdése a következő albekezdéssel egészül ki:
                           »Egyfelől a Bizottság az Unió nevében, másfelől az EFTA Felügyeleti Hatóság vagy az EFTA-államok az EFTA Felügyeleti Hatóságon keresztül kérhetnek további információt a bejelentett műszakiszabály-tervezettel kapcsolatban.«;

                           d)

                           Az 5. cikk (2) bekezdése a következő albekezdéssel egészül ki:
                           »Az EFTA államok észrevételeit az EFTA Felügyeleti Hatóság egységes összehangolt közleményben továbbítja a Bizottság felé, és az uniós észrevételeket a Bizottság továbbítja az EFTA Felügyeleti Hatóság felé.«;

                           e)

                           A 6. cikk (1), (2) és (7) bekezdésében található »tagállam«, illetve »Bizottság« kifejezés helyébe az »EFTA-állam«, illetve az »EFTA Felügyeleti Hatóság« kifejezés lép.

                           f)

                           A 6. cikk (3), (4), (5) és (6) bekezdése nem alkalmazandó.”

               3. cikk
               Az (EU) 2015/1535 irányelvnek az Európai Unió Hivatalos Lapja EGT-kiegészítésében közzéteendő izlandi és norvég nyelvű szövege hiteles.

               4. cikk
               Ez a határozat […]-án/-én lép hatályba, feltéve, hogy az EGT-megállapodás 103. cikkének (1) bekezdésében előírt összes bejelentést megtették (*1).

               5. cikk
               Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

               Kelt Brüsszelben,.

                     az EGT Vegyes Bizottság részéről

                     az elnök

                     az EGT Vegyes Bizottság titkárai

               (1)  HL L 241., 2015.9.17., 1. o.

               (2)  HL L 217., 1998.8.5., 18. o.

               (3)  HL L 204., 1998.7.21., 37. o.

               (4)  HL L 266., 2002.10.3., 32. o. és 49. számú EGT-kiegészítés, 2002.10.3., 22. o.

               (5)  HL L 266., 2002.10.3., 32. o. és 49. számú EGT-kiegészítés, 2002.10.3., 22. o.

               (*1)  [Alkotmányos követelmények fennállását nem jelezték.] [Alkotmányos követelmények fennállását jelezték.]


title: A tagállamok kormányai képviselőinek (EU, Euratom) 2019/383 határozata (2019. március 6.) a Törvényszék egy bírájának kinevezéséről

text:
                  11.3.2019

                  HU

                  Az Európai Unió Hivatalos Lapja

                  L 69/51

         A TAGÁLLAMOK KORMÁNYAI KÉPVISELŐINEK (EU, Euratom) 2019/383 HATÁROZATA
         (2019. március 6.)
         a Törvényszék egy bírájának kinevezéséről
         AZ EURÓPAI UNIÓ TAGÁLLAMAI KORMÁNYAINAK KÉPVISELŐI,
         tekintettel az Európai Unióról szóló szerződésre és különösen annak 19. cikkére,
         tekintettel az Európai Unió működéséről szóló szerződésre és különösen annak 254. és 255. cikkére,
         tekintettel az Európai Atomenergia-közösséget létrehozó szerződésre és különösen annak 106a. cikke (1) bekezdésére,
         mivel:

                     (1)

                     Az Európai Unió Bíróságának alapokmányáról szóló, az (EU, Euratom) 2015/2422 európai parlamenti és tanácsi rendelettel (1) módosított 3. jegyzőkönyv 48. cikke előírja, hogy a Törvényszék bíráinak száma 2019. szeptember 1-jétől tagállamonként kettő.

                     (2)

                     Az említett rendelet 2. cikkének c) pontja előírja, hogy a 2019. szeptember 1-jei hatállyal kinevezendő további kilenc bíró közül négy bíró hivatali ideje 2022. augusztus 31-én jár le. Az említett 4 bíró kiválasztására oly módon került sor, hogy a négy tagállam kormánya két-két bírót jelöl a Törvényszék 2022-ben esedékes részleges megújításához.

                     (3)

                     Tuula Riitta PYNNÄ-t jelölték a Törvényszék egy további bírói tisztségének betöltésére.

                     (4)

                     Az Európai Unió működéséről szóló szerződés 255. cikke által létrehozott bizottság véleményt nyilvánított Tuula Riitta PYNNÄ-nak a törvényszéki bírói feladatok ellátására való alkalmasságáról,

               ELFOGADTÁK EZT A HATÁROZATOT:

            1. cikk
            A tagállamok kormányainak képviselői a 2019. szeptember 1-jétől2022. augusztus 31-ig tartó időszakra Tuula Riitta PYNNÄ-t a Törvényszék bírájává nevezik ki.

            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.

            Kelt Brüsszelben, 2019. március 6-án.

                  az elnök

               L. ODOBESCU

            (1)  Az Európai Parlament és a Tanács (EU, Euratom) 2015/2422 rendelete (2015. december 16.) az Európai Unió Bíróságának alapokmányáról szóló 3. jegyzőkönyv módosításáról (HL L 341., 2015.12.24., 14. o.).


title: A Tanács (EU) 2019/407 határozata (2019. március 4.) a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás Európai Unió nevében történő megkötéséről

text:
                  15.3.2019

                  HU

                  Az Európai Unió Hivatalos Lapja

                  L 73/1

         A TANÁCS (EU) 2019/407 HATÁROZATA
         (2019. március 4.)
         a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás Európai Unió nevében történő megkötéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben a 218. cikke (6) bekezdése második albekezdése a) pontjának v. alpontjával,
         tekintettel az Európai Bizottság javaslatára,
         tekintettel az Európai Parlament egyetértésére (1),
         mivel:

                     (1)

                     A közös halászati politika alapján az Unió kizárólagos hatáskörébe tartozik, hogy intézkedéseket fogadjon el a tengerek biológiai erőforrásainak védelmére, illetve hogy megállapodásokat kössön harmadik országokkal és nemzetközi szervezetekkel ennek vonatkozásában.

                     (2)

                     A 98/392/EK (2) és a 98/414/EK (3) tanácsi határozat értelmében az Unió szerződő fele az Egyesült Nemzetek Szervezete 1982. december 10-i tengerjogi egyezményének (a továbbiakban: egyezmény), valamint az Egyesült Nemzetek Szervezetének 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló rendelkezéseinek végrehajtásáról szóló ENSZ-megállapodásnak (a továbbiakban: a halállományokról szóló megállapodás). Az egyezmény és a halállományokról szóló megállapodás egyaránt előírja valamennyi részes állam számára, hogy működjenek együtt a tenger élő erőforrásainak védelmével és kezelésével kapcsolatban. A Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás (a továbbiakban: megállapodás) teljesíti ezt a kötelezettséget.

                     (3)

                     Az 1380/2013/EU Európai Parlament és tanácsi rendelet (4) előírja, hogy az Unió a külső halászati politikáját a nemzetközi kötelezettségekkel és szakpolitikai célokkal összhangban, valamint az említett rendelet 2. és a 3. cikkében foglalt célokat és elveket tiszteletben tartva folytassa a tengeri biológiai erőforrások és a tengeri környezet fenntartható kiaknázásának, védelmének és azokkal való fenntartható gazdálkodásnak a biztosítása érdekében. A megállapodás összhangban van az említett célkitűzésekkel.

                     (4)

                     2016. március 31-én a Tanács felhatalmazta a Bizottságot arra, hogy az Unió nevében tárgyalásokat folytasson Jeges-tenger középső térségének nyílt tengeri részén történő szabályozatlan halászat megelőzésére vonatkozó nemzetközi megállapodás kapcsán. A tárgyalások 2017. november 30-án sikeresen lezárultak. az (EU) 2018/1257 tanácsi határozattal (5) összhangban a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodást 2018. október 3-án aláírták, figyelemmel annak későbbi időpontban történő megkötésére.

                     (5)

                     A megállapodás részes felévé válása elősegíti az Unió természetvédelmi politikájának különböző óceánok közötti egységességét, valamint megerősíti a világ halászati erőforrásainak hosszú távú védelme és fenntartható kiaknázása iránti elkötelezettségét, ezért az az Unió érdekét képviseli.

                     (6)

                     A megállapodást jóvá kell hagyni,

               ELFOGADTA EZT A HATÁROZATOT:

            1. cikk
            A Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás (a továbbiakban: megállapodás) ezennel az Európai Unió nevében jóváhagyásra kerül.
            A megállapodás szövegét csatolták e határozathoz.

            2. cikk
            A Tanács elnöke kijelöli az(oka)t a személy(eke)t, aki(k) jogosult(ak) a megállapodás 15. cikkében meghatározott jóváhagyó okiratok Unió nevében történő letétbe helyezésére.

            3. cikk
            Ez a határozat az Európai Unió Hivatalos Lapjában való kihirdetését követő harmadik napon lép hatályba.

            Kelt Brüsszelben, 2019. március 4-én.

                  a Tanács részéről

                  az elnök

               A. ANTON

            (1)  2019. február 12-i egyetértés (a Hivatalos Lapban még nem tették közzé).

            (2)  A Tanács 98/392/EK határozata (1998. március 23.) az Egyesült Nemzetek Szervezete 1982. december 10-i tengerjogi egyezményének és az egyezmény XI. részének végrehajtásáról szóló, 1994. július 28-i megállapodásnak az Európai Közösség általi megkötéséről (HL L 179., 1998.6.23., 1. o.).

            (3)  A Tanács 98/414/EK határozata (1998. június 8.) az Egyesült Nemzetek Szervezetének 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelmére és kezelésére vonatkozó rendelkezések végrehajtásáról szóló megállapodásnak az Európai Közösség részéről való megerősítéséről (HL L 189., 1998.7.3., 14. o.).

            (4)  Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).

            (5)  A Tanács (EU) 2018/1257 határozata (2018. szeptember 18.) a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás Európai Unió nevében történő aláírásáról (HL L 238., 2018.9.21., 1. o.).